RESOLUCIÓN do 16 de xullo de 2009 pola que se convocan as Xornadas sobre políticas públicas en tempos de crise: austeridade, eficacia e fomento da economía de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 20/07/2009

Dentro do plan de actividades da Escola Galega de Administración Pública para o ano 2009 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse as Xornadas sobre políticas públicas en tempos de crise: austeridade, eficacia e fomento da economía de Galicia, conforme as seguintes bases:
1. Obxectivos.
A situación actual de crise económica mundial xerou un profundo debate acerca da forma e os medios para superala. Neste sentido as políticas públicas, a xestión do sector público, así como o apoio ao sector privado, exixen unha profunda reformulación que proporcione respostas que nos permitan superar esta situación. A Escola Galega de Administración Pública pretende neste ámbito realizar a súa achega a este debate desde a perspectiva da xestión pública, e sobre a base da súa necesaria modernización e adaptación ao ámbito actual. A xestión deberá executarse, sobre todo polas comunidades autónomas, nun ámbito de austeridade, e sobre a base de criterios de eficiencia e economía.
Imponse polo tanto, sobre estas bases, a necesaria colaboración e interacción entre o sector público e o privado, partindo sempre da primacía do interese xeral, representado pola acción pública.
Neste contexto a EGAP organiza, no ámbito das súas competencias, estas xornadas, nas cales se pretende analizar e estudar a situación actual desde diferentes presupostos, para os efectos de proporcionarlle á Administración autonómica, en xeral, e á sociedade galega en particular, instrumentos e liñas de actuación que poidan servir para a superación da crise.
2. Contidos.
Serán tratados, entre outros, os seguintes temas:
-Políticas públicas en tempos de crise.
-A acción do goberno en tempos de crise: liñas de actuación.
-Políticas fiscais e tributarias como instrumentos de superación da crise.
-As condicións do mercado laboral: perspectivas de futuro.
-A dirección das organizacións en tempos de crise: modelos de liderado.
-Mercados emerxentes para a Comunidade Autónoma de Galicia.
-Transporte marítimo: as autoestradas do mar.
-O sector forestal: problemática e alternativas de futuro.
-Políticas públicas de vivenda en tempos de crise.
-As novas tecnoloxías e o seu papel no desenvolvemento de Galicia.
-O proceso de Boloña.
3. Destinatarios.
Persoal ao servizo da Administración pública galega, especialmente aqueles vinculados aos ámbitos de responsabilidade, empresarios e interesados en xeral.
4. Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Datas: 28 e 29 de xullo de 2009.
Duración: 11 horas lectivas.
Horario:
-Día 28 de xullo, das 9.15 ás 14.30 horas e das 16.30 ás 19.30 horas.
-Día 29 de xullo, das 9.30 ás 14.15 horas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (Polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es.
-Inscricións fóra de prazo: só serán admitidas, de quedar prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, de 8.30 a 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o venres 24 de xullo de 2009.
8. Modificacións.
A EGAP resérvase a facultade de interpretar e de resolver as incidencias que poidan xurdir no desenvolvemento das xornadas, así como a facultade de cancelalas se o escaso número de solicitudes non xustificase a súa realización.
9. Certificado de asistencia.
Será entregado un certificado de asistencia, ao final das xornadas, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 16 de xullo de 2009.
Pablo Figueroa Dorrego
Director da Escola Galega de Administración Pública
Ver referencia pdf "14000D010P019.PDF"